Mikhail A. Bulgakov
Mikhail A. Bulgakov, 1891-1940, russisk forfatter og dramatiker. Hans teaterværker kendes på deres brændbare emner, ofte skrevet satirisk som fantastisk realisme. Til Moskva Kunstnerteater (MXAT) skrev han Familien Turbins sidste dage 1926, en bearbejdelse af hans roman Den hvide garde, der handler om intelligentsiaens forarmelse under borgerkrigen. Til trods for stykkets problematik gav Stalin MXAT autorisation til stykkets opførelse. Forbudt blev dog Flugt 1928 (Det Kongelige Teater 2004). I 1929 afsluttede B stykket Molière, med den oprindelige titel: Hyklernes kabale, en refleksion over forholdene mellem en forfatter og en absolut magt, hvilket fremprovokerede en fireårig konflikt med MXAT. Stykket blev opført i 1936, men straks derpå taget af plakaten. B efterlod sig bl.a. en satirisk roman over sit arbejde på MXAT, Teaterromanen (en afdøds optegnelser), som findes på svensk: Svart snö 1981. Flere af Bs skuespil og dramatiseringer af hans værker har været opført i Danmark, som fx den satiriske roman En hunds hjerte 1925 (Mammutteatret i Den Blå Hal 1989) og Mesteren og Margarita 1928-40 (Ridehuset i Århus 1991), der er en nøgleroman, hvor djævelen, forklædt som magiker, besøger Moskva. B blev i 1920'erne stemplet som kontrarevolutionær, men taget til nåde af Stalin og sat til at arbejde som skuespiller og iscenesætter. 

Bibliografi: Bulgakov, M Six plays 1998; Smeliansky A Is comrade Bulgakov dead?: Mikhail Bulgakov at the Moscow Art Theatre 1993. 